Maakunnan "ammattimiehet" olivat hoitaneet pontikankeiton perinnepäiville.

Itä-Suomen poliisipäällikkö Taisto Huokko kävi ensin puhumassa perinnepäivillä ja teki sen jälkeen rikosilmoituksen. ITÄ-SUOMEN POLIISILAITOS

Kuopiossa järjestetyillä perinnepäivillä juhlapuhujana vieraillut Itä-Suomen poliisipäällikkö Taisto Huokko intoutui maistamaan tilaisuudessa pontikkaa. Kuopion hiippakunnan emerituspiispa Wille Riekkinen todisti vieressä maistelua.

Huokko teki pontikkaosiosta myöhemmin rikosilmoituksen. Itä-Suomen poliisilaitos tutkii nyt juttua alkoholirikoksena.

- Kysymys oli perinnepäiviin kuuluvasta työnäytöksestä. Muovilusikan uurteessa oleva tippa antoi aavistuksen mausta, Wille Riekkinen kuvailee.

Hiltulanlahden perinnepäivät järjestettiin viime syyskuun alussa Kuopiossa neljännen kerran. Tapahtumapaikkana oli Hiltusen sukutila.

Perinnepäivien ohjelmassa oli myös erilaisia perinnetyönäytöksiä kuten tuohitöiden, puusuksien ja puukontuppien tekoa, sepän taoksia, punamultamaalin keittoa, vanerilehmän lypsykokeilu ja ehkä vetävimpänä pontikankeitto.

Oman maakunnan "ammattimiehet" hoitivat pontikankeiton. Perinnepäivillä juhlapuheen pitänyt Itä-Suomen poliisipäällikkö maistelee pontikkaa kuvassa, joka on ollut nähtävissä netissä. Kuopion hiippakunnan emerituspiispa Wille Riekkinen todistaa tapahtumaa vieressä hymyssä suin. Riekkinen oli Hiltulanlahden perinnepäivien suojelija.

Tapahtuman järjestäjien yllätykseksi Taisto Huokko jätti myöhemmin rikosilmoituksen pontikka-asiasta.

– Asiassa on kirjattu rikosilmoitus Itä-Suomen poliisilaitokseen ja tutkinta on kesken, sen vuoksi en kommentoi asiaa, poliisipäällikkö sanoo.

Huokon pääpaikka on Kuopiossa samassa talossa, jossa pontikkajuttua tutkitaan epäiltynä alkoholirikoksena ja alkoholin markkinointirikoksena.

– Tutkinta on alkuvaiheessa, tutkinnanjohtaja, rikoskomisario Pekka Jäntti kertoo.

Jäntti ei usko juttua haastavaksi tutkittavaksi. Itä-Suomen poliisilla on vain paljon muitakin juttuja selvitettävänä.

– Olen tietoinen, että rikosilmoitus on tehty, Hiltusen sukutilan isäntä Heikki Hiltunen sanoo.

Hiltunen ei halua muuten kommentoida tapausta tässä vaiheessa. Heikki Hiltunen toimii paitsi yksityisetsivänä, myös Pohjois-Savon käräjäoikeuden lautamiehenä sekä Itä-Suomen poliisin neuvottelukunnan puheenjohtajistossa.

Perinnepäivien suojelija Wille Riekkinen hämmästelee rikosilmoitusta.

– On yllätys. Onko tuollaisessa näytöksessä joku ongelma, Riekkinen pohtii.

Emerituspiispa korostaa, ettei hän ole pontikan asiantuntija.

Itä-Suomen yliopistossa rikos- ja prosessioikeuden professorina vaikuttava Matti Tolvanen suosittaa pontikkajutun tutkimista muualla kuin Itä-Suomen poliisilaitoksella.

– Parempi olisi, jos tutkinta siirrettäisiin toiselle poliisilaitokselle. Muodollista estettä tutkinnalle Huokon johtamalla laitoksella ei ole, mutta jos Huokko on itse mainittua ainetta maistanut tai ollut maistavinaan, voi näyttää pahalta, jos hänen tekemäänsä rikosilmoitusta tutkivat hänen alaisensa, Tolvanen arvioi.

Professorin mielestä Heikki Hiltusenkin asema tulisi huomioida.

– Myös Hiltusen asema lautamiehenä ja neuvottelukunnassa on syytä ottaa tässä arvioinnissa lukuun tutkinnan siirtämistä puoltavana seikkana, Tolvanen korostaa.

Perinnepäivien pontikkajupakasta kertoi ensimmäisenä kaupunkilehti Kukko.